
Járási Hivatalvezető


ELŐTERJESZTÉS

Mórágy Község Önkormányzata Képviselő-testületének 2015.december
9. napján tartandó rendes testületi ülésének 1. napirendi pontjához
Tárgy: A Tolna Megyei Kormányhivatal Bonyhádi Járási Hivatalának tájékoztatója a 2015. évi  tevékenységéről, működésének tapasztalatairól illetve a kormányablak szerepéről, feladatairól

Előterjesztő: Zsalakóné dr. Studer Krisztina járási hivatalvezető
Tisztelt Polgármester Asszony!
Tisztelt Képviselő-testület!
A Bonyhádi Járási Hivatal 2015. évi tevékenységéről, működési tapasztalatairól, a kormányablak szerepéről, feladatairól szeretném tájékoztatni a képviselő testületet, különös tekintettel a belső integrációból adódó szervezeti változásokra.
Belső integráció

Tájékoztatom a Tisztelt képviselő-testületet, hogy 2015. április 1. napjával megyei és járási szinten a szakigazgatási szervek önálló feladat és hatáskörgyakorlása, valamint az ezzel járó jelenlegi szervezeti tagozódás megszűnt és egy egységes kormányhivatali rendszer jött létre. Ezáltal a szakmai és funkcionális feladat- és hatáskörök címzettje és fő felelőse a kormánymegbízott és a járási hivatalvezető lett. A szervezeti módosulás eredményei: gyorsabb döntéshozatal, egységes feladatellátás és olcsóbb működés megvalósulása illetve a vezetői szintek számának csökkentése.
A Tolna Megyei Kormányhivatal Bonyhádi Járási Hivatalában az integrációs változások következtében a korábbi szakigazgatási szervek osztályokká szerveződtek az alábbiak szerint:
1. Kormányablak Osztály 



        Osztályvezető: Varga Ákos 
2. Hatósági és Gyámügyi Osztály  


        Osztályvezető: Metzné dr. Darabos Orsolya
3. Földhivatali Osztály




        Osztályvezető: Szabó-Vincze Ágnes
4. Foglalkoztatási Osztály



        Osztályvezető: Sántha István
5. Élelmiszerlánc-biztonsági és Állategészségügyi Osztály     Osztályvezető: Dr. Radics Attila
A Bonyhádi Járási Hivatal Élelmiszerlánc-biztonsági és Állategészségügyi hatásköre három járás területére terjed ki. Központ Bonyhádon található, két kirendeltség működik: Paks és Szekszárd vonatkozásában.
A járási hivatal kormánytisztviselőinek száma: 62 fő. A hivatal hatóköre 25 településre terjed ki, illetékességi területünk 48.000 hektárt ölel fel.

Kormányablak szerepe és működési tapasztalatai
Fontos kormányzati célkitűzés részét képezi, hogy kormányablakok kerüljenek kiépítésre minden járás székhelyen. A járási hivatal osztályszintű szervezeti egysége a kormányablak, az okmányirodához képest bővített ügykörökkel várja az állampolgárokat.
2015. január 30-án nyílt meg Bonyhád város központjában a kormányablak, amely nemcsak a várost, hanem az egész térséget szolgálja. Impozáns épületkomplexumban, a római katolikus templom mellett, Szabadság tér 1. szám alatti épület földszintjén került kialakításra. Az épület fekvése több szempontból is előnyös. Könnyen megközelíthető és megfelelő parkolási lehetőséget biztosít az ide érkezők számára.
A fekvésén túl az épület adottságai lehetőséget biztosítottak arra is, hogy a Bonyhádi Járási Hivatal osztályainak egy része, úgy, mint a hatósági és gyámügyi osztály illetve a foglalkoztatási osztály egy épületben fogadják az ügyfeleket.
Folyamatosan érkeznek ügyfeleink, nagy népszerűségnek örvend a tágas, átlátható, kényelmes ügyféltér, melyben helyet kapott egy gyereksarok is. Az ügyfélhívó rendszer megkönnyíti az ügyfelek eligazodását és eligazítását ügyeik kapcsán. Megfelelő számú munkaállomás áll rendelkezésére az ügyek gördülékeny intézésére. A mozgáskorlátozottak részére kialakításra került egy kerekesszékkel megközelíthető bejárat is.
A kormányablakokban dolgozó munkatársak képzése megtörtént, ezáltal szakmailag felkészült, elhivatott és segítőkész tisztviselők várják az ügyfeleket, ami nagyon fontos a mindennapokban!
Ügyfélfogadási kultúraváltás valósult meg azáltal, hogy állandó ügyfélfogadást biztosítunk, ügyfélmentes nap nélkül. Hétfőn 7 órától 17 óráig, keddtől péntekig 8 órától 18 óráig várjuk az állampolgárokat.

Jelenleg intézhető ügyek száma: 424 db, melyek az alábbi ügyintézési szinteken valósulnak meg:
1. azonnal intézhető ügyek

2. saját hatáskörben intézhető ügyek

3. továbbítás céljából előterjeszthető beadványok

4. kizárólag tájékoztatás nyújtása

5. kiegészítő szolgáltatások 

6. hivatalból intézhető ügyek

Kormányablakban intézhető ügyek többek között:

· egyéni vállalkozói igazolvány ügyek
· mozgáskorlátozottak parkolási igazolványa
· járműigazgatási ügyek
· lakcímigazolvány ügyek
· lakcímváltozási ügyek
· személyi igazolvány ügyek
· útlevél ügyek
· ügyfélkapu regisztráció
· vezetői engedély ügyek
· egészségügyi vonatkozású ügyek
· szociális és családtámogatási ügyek
· kereskedelmi és szolgáltatási ügyek
· építésügyi és vállalkozási ügyek
· taj kártya, európai egészségbiztosítási kártya igénylése
· közhiteles ingatlan-nyilvántartásból adatszolgáltatás (pl. papír alapú tulajdoni lap másolat)
Jövő – az egyablakos ügyintézés: a kormányzat arra törekszik, hogy a kormányablakokban intézhető ügyek száma nagyságrendekkel bővüljön. Több mint 2000 államigazgatási, hatósági ügykörben lehessen eljárni egy helyen. Jelenleg 163 db kormányablak működik az országban, 2016. évi elejére a kormányablakok száma várhatóan országosan eléri a 250-et.
Hatósági és Gyámügyi Osztály
A hatósági osztályon folyó szakmai feladatok ellátásához elengedhetetlen a Ket. és a szociális igazgatásról és ellátásról szóló törvény naprakész ismerte, folyamatos követése a szociális és egyéb hatósági ügyek során. Az alábbi ügytípusokban történik többek között az ügyintézés a hatósági osztályon, a kirendeltségen és a településeken: ápolási díj, közgyógyellátás, egészségügyi szolgáltatásra való jogosultság, időskorúak ellátása, hadigondozotti ügyekben az első fokú hatósági jogkör gyakorlása.
2015. március 1. napjával az aktív korúak ellátásának megállapítása jegyzői hatáskörből a járási hivatalok hatáskörébe került. Az ügyek átvétele zökkenőmentes volt.
Az aktív korúak ellátása keretében kétféle ellátástípus állapítható meg:
· az egészségkárosodási és gyermekfelügyeleti támogatás
· a foglalkozást helyettesítő támogatás
Közneveléssel kapcsolatos feladataink:
- tanköteles tanulók nyilvántartásának vezetése,
- tankötelezettség teljesítésének illetve a szakértői vizsgálaton való megjelenés elrendelése,
- érettségi vizsgák szervezése, titkos ügykezelői feladatok.
Kiemelt figyelmet kell fordítani és körültekintően kell eljárni az állampolgársági ügyek kezelése, intézése és a szabálysértési feladatok végzése során. Az eddig eltelt időszakban összesen 11 állampolgársági ügy volt hivatalunkban.

Jelenleg is zajlik és nagy odafigyelést igényel a temető fenntartásával és üzemeltetésével összefüggő feladatok ellenőrzése illetve a temetkezési tevékenység folytatásával kapcsolatos engedélyezési feladatok végzése.
Az üzletszerű társasházkezelői és ingatlankezelői tevékenység tekintetében, mint ingatlanvállalkozás felügyeleti hatóság járunk el.

Környezetvédelmi igazgatással kapcsolatos ügytípus keretén belül a levegőtisztaság-védelmi hatósági ügyekben az első fokú hatósági eljárások lefolytatása a fő feladatunk.
Ügysegédek - mobil ügyintézők: 2 fő települési ügysegéddel látjuk el a 23 település ügysegédi feladatait illetve a zombai kirendeltség ügyeit, helyettesítésüket a hatósági osztályon dolgozó kormánytisztviselőkkel biztosítjuk.  Az ügysegédek gondosan végzik feladataikat, az ügyfelek kedvelik, és szívesen keresik fel őket szociális ügyeikkel és ügyes-bajos dolgaikkal kapcsolatban. 
A gyámügyi területen a gyermekek védelme érdekében, a pénzbeli és természetbeni támogatásokkal-, az örökbefogadással -, a kapcsolattartással-, a szülői felügyeleti joggal és a gyermektartásdíjjal, illetve a vagyonkezeléssel kapcsolatban gyakorlunk hatáskört.
Kiemelten fontos, hogy az állampolgár elégedetten távozzon és érezze, hogy a jogszabályi keretek között mindent megtettek ügyének elintézése érdekében. 
Ezt a szemléletet kívánjuk érvényesíteni a járási hivatali osztályok ügyintézéseinek menetében is.
Földhivatali Osztály
A Földhivatali Osztály – 373/2014. (XII.31.) korm. rendelet 1. sz. melléklet 17.1. pontjában meghatározott illetékességi területen – ellátja az ingatlanügyi tevékenység körébe tartozó, külön jogszabályokban meghatározott, első fokú hatósági és egyéb állami feladatokat. Ehhez a körhöz tartozik különösen: a földtulajdon, a földhasználat, a földvédelem, az ingatlan-nyilvántartás, a földértékelés és földminősítés, a földmérés és térképészet hatósági feladatainak végrehajtása.

A 2015-ös év kiemelt feladata volt a nem közeli hozzátartozók közötti, szerződésen alapuló haszonélvezeti jogok törlése. Osztályunk erre vonatkozóan 1200 db felhívást küldött ki, és 500 esetben végezte el a szükséges törléseket.

Ellenőrzési feladataink körében a megye erdő nélküli termőterületének 10 %-án elvégeztük a határszemlét, ezzel egyidejűleg a parlagfű felderítési feladatainknak is eleget tettünk, az illetékességi területünkön TAKARNET hozzáféréssel rendelkező ügyfelek szakmai ellenőrzésére is sor került.

Az M9 gyorsforgalmi út Bonyhád-Kaposvár közötti szakasz kisajátítási előkészületeiben részt vettünk. Az illetékességi területünkre vonatkozóan a földmérési adatszolgáltatást és a kisajátítási tervek záradékolását elvégeztük 286 db helyrajzi számra vonatkozóan.

A Bonyhádi Járási Hivatal illetékességi területén szeptember 22-én megindultak a részarány-földkiadás során keletkezett osztatlan közös földtulajdon megosztási munkálatai, amely hatalmas terhet ró a földhivatali osztályra. 337 földrészlet megosztása kezdődött meg, közel 1500 kérelmezővel. A részarány földkiadás során keletkezett osztatlan közös tulajdon megszüntetésének részletes szabályairól szóló 374/2014. (XII.31.) korm. rendelet szerinti feladatainknak az ott előírt határidőn belül mindig eleget teszünk osztályunk alacsony létszáma ellenére is.

Foglalkoztatási helyzet:

A Bonyhádi Járás területén döntő többségben mikro, kis és középvállalkozások működnek, 250 fő feletti nagyvállalkozás jelenleg 1 működik.
A kis és középvállalkozások jellemzően a könnyűipar területén folytatják tevékenységüket. E mellett egyre nagyobb mértékben vannak jelen a fémipar, a fémfeldolgozó ipar területén működő vállalkozások, közülük is kiemelkedik a Hobasch Kft, mely már az új telephelyén folytatja egyre bővülő kapacitással a tevékenységét. A mezőgazdasági ágazat terén több éve folyamatosan fejlődő kisvállalkozások működnek, a térségre jellemző hagyományos gyümölcstermesztési profilt erősítve.
A nyilvántartott álláskeresők - gazdaságilag aktív népességhez viszonyított aránya 2015. év első félévi adatbázis alapján Bonyhád térségében 6,6% a ráta, mely kedvezőbb a megyei átlagnál.
E mellett azonban igen nagy probléma, hogy a jelenleg regisztráltak közel felének – 47,2%-ának – legfeljebb 8 általános iskolai osztály a legmagasabb iskolai végzettsége. Számukra a kormány által évről évre egyre nagyobb bevonási létszámmal működtetett közfoglalkoztatási program esélyt jelent a munkaerőpiacon való részvételhez.
Élelmiszerlánc-biztonsági és Állategészségügyi Osztály

- engedélyezi és ellenőrzi: a takarmányforgalmazást, az élelmiszerboltok működését, a karanténozást az állati eredetű melléktermék kezelést, az állategészségügyi és takarmányhigiéniai előírásokat, az állategészségügyi szabályok megtartását, az élőállat kereskedelem-szállítási dokumentációját, az élelmiszervállalkozások tevékenységét, az állatjóléti, a járványügyi, a higiéniai, az élelmiszer-biztonsági-, és az élelmiszerminőségi előírásokat,

- nyilvántartásba veszi: az engedélyezési kötelezettség alá nem tartozó élelmiszervállalkozásokat, az első magyarországi betárolási helyeket, a kistermelői élelmiszer-termelést és értékesítést végző kistermelőket és regisztrációs számmal látja el őket,

- elrendeli: a különböző járványügyi intézkedéseket, amelyek a bejelentés alá tartozó állatbetegségek leküzdése kapcsán jogszabály által előírtan kötelezőek; a járványügyi nyomozást, dönt az állami kártalanításról, különböző állategészségügyi monitoring programok végrehajtásáról.

Helyi Védelmi Bizottság működése

A Bonyhádi Helyi Védelmi Bizottság 2015. évben 2 soros ülés tartott. Az üléseken honvédelmi, katasztrófavédelmi és működési kérdésekben születtek döntések, ennek során összesen 5 határozatot hoztunk.
A védelmi igazgatás kapcsán sikerült jó kapcsolatot kiépíteni a megyei katasztrófavédelmi igazgatóság munkatársaival, a honvédelmi szervek képviselőivel, a helyi védelmi bizottság tagjaival és az általuk képviselt szervezetekkel illetve az állandó meghívottakkal. 
Jövőbeni kihívások
Jövőbeni célunk, legfőbb szerepünk továbbra is a hatékony, koordinált, takarékos, ügyfélbarát szemléletű – ügyfélközpontú, részlehajlás nélkül működő közigazgatás megvalósítása, ahol az ügyintézők az ügyfeleket, az állampolgárokat szolgálják.

Továbbra is számítok az önkormányzat együttműködésére. Bármilyen kérdés esetén szívesen állok rendelkezésükre.

Köszönöm a lehetőséget a tájékoztató megtartására.

Bonyhád, 2015. november 4.
Tisztelettel:


Zsalakóné dr. Studer Krisztina s.k.

járási hivatalvezető

